**Magnolie, să nu-ntârzii**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- E dimineață, oare ghiocelul

Îmi bate-n geam să-mi scrie poezii

De primăvară, că-i mai simt penelul

Cântând, “Magnolie, să nu-ntârzii”?

Că s-au schimbat și lunile, și ceasul,

Pe-alee râd copacii de Florii,

Privighetoarea parcă-și drege glasul

Și cântă matinal “Te-aștept să vii”.

E primăvară, de sub banca noastră

Privește către cer un ghiocel

În dimineața asta verde-albastră,

“Magnolie-nflorește”, spune el.

- Am aşteptat să se-ndulcească gerul

Şi Martie să ne trimită soli,

Din ghiocel să facem temnicerul

Ce-ncătușează iernile la poli.

Deja-i April şi soarele-mi răsfaţă

Petalele cu degete de foc,

Îmi despletesc din păr o dimineaţă

Să ţi-o trimit c-un fir de busuioc.

Mă iartă de-o să-ntârzii la-ntâlnire,

Tulpinile le-am înălţat spre cer

Fă tu un pas sau doi, de vrei, iubire,

Cât încă am puterea să mai sper.

Ioan Grigoraș Liliana Trif